CELEX: 32014R0750
Language: da
Date: 2014-07-10 00:00:00
Title: Kommissionens gennemførelsesforordning (EU) nr. 750/2014 af 10. juli 2014 om beskyttelsesforanstaltninger over for porcin epidemisk diarré for så vidt angår de dyresundhedsmæssige betingelser for indførsel til Unionen af svin  EØS-relevant tekst

11.7.2014   
            
            
               DA
            
            
               Den Europæiske Unions Tidende
            
            
               L 203/91
            
         KOMMISSIONENS GENNEMFØRELSESFORORDNING (EU) Nr. 750/2014
   af 10. juli 2014
   om beskyttelsesforanstaltninger over for porcin epidemisk diarré for så vidt angår de dyresundhedsmæssige betingelser for indførsel til Unionen af svin
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 1 og 7, og
   ud fra følgende betragtninger:
   
               (1)
            
            
               I direktiv 91/496/EØF er det blandt andet fastsat, at hvis der på et tredjelandsområde opstår eller spredes en sygdom eller et andet forhold, der kan udgøre en alvorlig fare for dyr eller menneskesundheden, eller hvis en hvilken som helst anden tungtvejende dyresundhedsmæssig årsag gør det berettiget, træffer Kommissionen straks på eget initiativ, eller på anmodning af en medlemsstat, foranstaltninger, herunder fastsættelse af særlige betingelser for dyr, der kommer fra det pågældende tredjeland eller fra en del af det pågældende tredjeland.
            
         
               (2)
            
            
               Ved Kommissionens forordning (EU) nr. 206/2010 (2) er der blandt andet fastsat krav vedrørende udstedelse af veterinærcertifikater ved indførsel til Unionen af visse sendinger af levende dyr. Den fastsætter, at sendinger af hovdyr kun må indføres til Unionen, hvis de opfylder visse krav og ledsages af det relevante veterinærcertifikat, der er udfærdiget i overensstemmelse med det pågældende standardveterinærcertifikat i del 2 i bilag I til nævnte forordning.
            
         
               (3)
            
            
               De dyresundhedsmæssige betingelser, der er fastsat i standardveterinærcertifikaterne, yder garantier vedrørende dyresygdomme, som kan bringe Unionens dyresundhedsstatus i fare. For at beskytte Unionen mod udbrud af eksotiske sygdomme er det derfor afgørende, at disse betingelser er opfyldt.
            
         
               (4)
            
            
               En anmeldelse fra USA til Verdensorganisationen for Dyresundhed (OIE) (3) viser, at en ny enterocoronavirus-sygdom hos svin forårsaget af nye porcine alfacoronavirus, herunder porcint epidemisk diarré-virus, og af et nyt porcint deltacoronavirus nu forekommer i Nordamerika. Canada har oplyst Kommissionen om positive resultater af test for forekomst af både alfa- og deltacoronavirus, der blev gennemført i canadiske svinebedrifter.
            
         
               (5)
            
            
               Porcin epidemisk diarré forårsaget af det nye alfacoronavirus og det nye porcine deltacoronavirus kan udgøre en risiko for Unionens dyresundhedsstatus. Sygdommen rammer svin, og den kliniske sygdom er tydeligere hos smågrise, hvor den har forårsaget høj dødelighed.
            
         
               (6)
            
            
               Det er derfor nødvendigt at revidere de dyresundhedsmæssige betingelser for indførsel af sendinger af svin til Unionen fra områder, hvor sygdommen forårsaget af disse virus forekommer, således at der på oprindelsesbedriften gives de nødvendige garantier, og man undgår indslæbning af porcin epidemisk diarré forårsaget af disse virus i Unionen.
            
         
               (7)
            
            
               På grund af behovet for at beskytte dyresundheden i Unionen og den alvorlige trussel, som indførslen til Unionen af levende svin til avl og/eller levebrug udgør, bør Kommissionen vedtage midlertidige beskyttelsesforanstaltninger for sendinger af disse dyr fra sygdomsramte tredjelande, der er opført i bilag I til denne forordning. Derfor skal sendinger af disse dyr ledsages af et sundhedscertifikat, jf. modellen i bilaget til denne forordning, som giver specifikke garantier med hensyn til porcin epidemisk diarré forårsaget af det nye alfacoronavirus og det nye porcine deltacoronavirus.
            
         
               (8)
            
            
               På grund af den alvorlige risiko for dyresundheden, som de pågældende sendinger udgør, bør disse midlertidige beskyttelsesforanstaltninger træde i kraft dagen efter offentliggørelsen af denne forordning i Den Europæiske Unions Tidende og gælde i en periode på 6 måneder.
            
         
               (9)
            
            
               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE FORORDNING:
   Artikel 1
   Uanset artikel 3, litra b), i forordning (EU) nr. 206/2010 og del 1 og 2 i bilag I til samme forordning skal sendinger af levende svin til avl og levebrug, som er omfattet af standardveterinærcertifikatet »POR-X«, der er fastsat i nævnte bilag, fra tredjelande, der er opført i bilag I til nærværende forordning, ledsages af et veterinærcertifikat, der er i overensstemmelse med modellen i bilag II til nærværende forordning.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   Den anvendes indtil den 12. januar 2015.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 10. juli 2014.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EFT L 268 af 24.9.1991, s. 56.
   
      (2)  Kommissionens forordning (EU) nr. 206/2010 af 12. marts 2010 om fastlæggelse af lister over tredjelande, tredjelandsområder og dele heraf, som er godkendt med hensyn til indførsel af visse dyr og fersk kød til EU, og krav vedrørende udstedelse af veterinærcertifikater (EUT L 73 af 20.3.2010, s. 1).
   
      (3)  http://www.oie.int/wahis_2/public/wahid.php/Reviewreport/Review?page_refer=MapFullEventReport&reportid=15133
   
      BILAG I
      CA — Canada
      US — USA
   
   
      BILAG II
      Standardcertifikat POR-X